‘Lardies’ rou ná ongeluk leerling eisSharlon Aphane (9), ‘n graad 3-leerder aan die Laerskool Elarduspark in Pretoria. (Foto: Facebook) “Rus sag prinses.” Só het die Laerskool Elarduspark in Pretoria op sy Facebook-blad geskryf nadat Sharlon Aphane (9), ŉ graad 3-leerder aan die skool, Dinsdag ná ŉ motorongeluk gesterf het. Aphane en haar ma, Maria, het omstreeks 13:00 huis toe gestap. ŉ Motor het die dogtertjie getref toe die twee die Delmas-pad, by die oorgang met Barnardstraat, oorgesteek het. Casper Visser, woordvoerder van Volunteer Emergency Medical Response Unit (VEMRU), het gesê die kind was in ŉ bedenklike toestand toe hy op die toneel aangekom het. Nadat sy gestabiliseer is, is daar aanvanklik besluit om haar met ŉ helikopter na ŉ hospitaal te vlieg. Sharlon se skoolmaats lê vir haar blomme neer. Sy het kort daarna weer geen tekens van lewe getoon nie, is bygebring en inderhaas met ŉ ambulans na die Steve Biko Akademiese- hospitaal geneem, het Visser gesê. Sy het ŉ paar uur later gesterf. Toy Human, hoof van die Laerskool Elarduspark, het gesê Aphane was ŉ geliefde en gewilde kind. “Ons sal vir ewig haar vriendelike gesiggie onthou en koester,” het die skool op Facebook geskryf. Haar skoolmaats het Woensdag ook blomme by die skool neergelê ter herinnering aan haar. Volgens Human doen die skool alles moontlik om Aphane se ma by te staan. Hulle het ook reeds ŉ hulpfonds op die been gebring om Maria Aphane met enige onmiddellike behoeftes te help. Begrafnisreëlings is nog nie gefinaliseer nie.